《醉蓬莱 坐韵海楼，为颜鲁公旧址》
清代·吴绮

问南朝多少，朱户雕梁，乱蓬残甓。此阁巍然，记平原遗迹。

惜赏高云，留欢晴月，好句莓苔碧。销夜图书，试春帘幕，坐人百尺。

晨鼓初阑，葛巾无事，纵览湖山，盱衡今昔。鲁国当年，未骂淮西贼。

韵海新翻，镜源初就，慷慨尚书笔。大节千秋，危楼几代，倚栏长息。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。